*Én tudtam, hogy mindig meghallgatsz, csak a körülálló sokaság miatt mondtam, hogy elhiggyék, hogy te küldtél engem.” (Jn 11,42)*

Az előző versnél említettük, hogy bensőséges viszony, bizalom érződik a két fél között. Ezzel egyidejűleg némi „lazaság” is érezhető „*csak a körülálló sokaság miatt”* (volt szükség az imára).

Jézus minden hívő ember példaképe, hisszük és valljuk, hogy megváltott emberekként ugyanolyan kapcsolatban lehetünk a Mennyei Atyával, mint Ő volt itt a földön, emberként. Ezt tovább gondolva jutunk arra a felismerésre, hogy mi is tudhatjuk előre, mi fog történni, mikor miért kell vagy lehet imádkozni. Ezt a lehetőséget a Kereszt áldozata hozta el számunkra. Nem elég erről tudni, ez után vágyakozni is kell. Nem az a kérdés, hogy én, mint ember erre méltó vagyok-e, mert a válasz: önmagamtól nem! Jézus kereszthalála által ajándékban megkapom ezt a lehetőséget. Nem kell tehát erről mint valami elérhetetlen dologról álmodozni, hanem keresni, kérni, hittel megragadni hogy tapasztalattá váljon. Jézus elkészítette a lehetőséget, nekem használni kell. Ez mindenki számára elérhető! *Vadon Gyula*